V. Veteška, podpredseda NR SR: (2003-12-10):
B. Opaterný, poslanec: Vážený pán predsedajúci, vážený pán minister, vážené kolegyne a kolegovia, vzhľadom na pokročilú dennú dobu si odpustím nejaké rečnícke cvičenia a prikročím rovno k prečítaniu mojich pozmeňujúcich návrhov k vládnemu návrhu zákona o štátnom rozpočte na rok 2004. Po prvé, v návrhu výdavkov rozpočtovej kapitoly na rok 2004 realizovaných formou programového rozpočtovania v rozpočtovej kapitole 09 Slovenská informačná služba navrhujem znížiť výdavky celkovo o 200 mil. Sk, z toho v programe 06T01 spravodajská činnosť o 100 mil. korún a v programe 06T0302 podporné činnosti o ďalších 100 mil. korún. Úsporné prostriedky vo výške 100 mil. korún presunúť do rozpočtovej kapitoly 12 Ministerstvo vnútra Slovenskej republiky a to na program 06V02 boj s organizovaným zločinom, zvýšiť o 50 mil. korún a program 06V03 ochrana verejného poriadku bezpečnosti osôb a majetku, boj proti kriminalite, zvýšiť o 50 mil. korún. Ďalej usporené prostriedky vo výške 50 mil. korún presunúť do rozpočtovej kapitoly 24 Ministerstvo kultúry Slovenskej republiky program 07J0305 pod názvom Obnovme si svoj dom. A usporené prostriedky vo výške 50 mil. korún presunúť do rozpočtovej kapitoly 20 Ministerstvo školstva Slovenskej republiky program 02601 šport pre všetkých a záujmová činnosť na školách na výstavbu telocviční v obciach. Odôvodnenie je nasledovné. Výšku navrhovaného rozpočtu pre Slovenskú informačnú službu považujeme za neprimeranú jednak potrebám Slovenska a to nielen vzhľadom na vstup do Európskej únie a NATO, ale aj na rôzne pochybnosti vyvolávajúce aktivity tejto služby v poslednej dobe. Ušetrené prostriedky navrhujeme presunúť čiastočne do kapitoly Ministerstva vnútra Slovenskej republiky práve preto, že boj s organizovaným zločinom a ochrana verejného poriadku sú skutočne závažné spoločenské problémy, ktoré pociťujú všetci občania Slovenska. Ďalšie ušetrené sumy na kultúrne pamiatky. Stav kultúrnych pamiatok na Slovensku je v mnohých prípadoch dezolátny. Kto cestuje, vie, ako vyzerajú kaštiele, zámočky, kúrie, ktoré možno s ťažkosťami, ale predsa len vydržali 40 rokov socializmu, ale rozpadávajú sa za posledných 10 rokov. Pokladám to za veľmi dôležité nielen preto, že je to súčasť nášho historického dedičstva, ale že je to aj významná záležitosť, význačný stimul pre rozvoj cestovného ruchu. Ak sa u nás ľudia nebudú mať na čo pozerať, nebudú sem ani chodiť. Je jasné, že tých 50 miliónov tento problém nevyrieši, ale je minimálne možné aspoň zastaviť postupnú deštrukciu týchto pamiatok. Podobná situácia je v oblasti športovísk na vidieku, a to najmä tých, ktoré by mohla využívať mládež. Osobne som veľmi presvedčený, že takáto investícia sa nám raz mnohonásobne vráti. Druhý pozmeňujúci návrh. Rezervu vlády Slovenskej republiky na rok 2004 znížiť o 200 mil. Sk a usporené prostriedky použiť nasledovne: Sumu 95 mil. presunúť do rozpočtovej kapitoly 24 Ministerstvo kultúry Slovenskej republiky, program 07G0106, multifunkčné, kultúrne a knižničné centrum UKB. A sumu 5 mil. Sk presunúť do rozpočtovej kapitoly 24 Ministerstvo kultúry Slovenskej republiky, program 04I, starostlivosť o krajanov v zahraničí. Usporené prostriedky vo výške 100 mil. Sk presunúť do rozpočtovej kapitoly Ministerstva dopravy, pôšt a telekomunikácií Slovenskej republiky, časť výstavba diaľnic a rýchlostných ciest, kapitálové výdavky, na výstavbu slovenskej časti rýchlostnej komunikácie Košice - Miškolc. Odôvodnenie. Čo sa týka zníženia rezervy vlády, o rozdelení peňazí v štátnom rozpočte rozhoduje Národná rada. Pre rezervu vlády by mala byť vyčlenené len minimálna suma slúžiaca na finančné krytie takých nepredvídaných udalostí, ktoré nie je možné kryť z iných zdrojov. Čo sa týka presunu prostriedkov. Už osem mesiacov nefunguje, neslúži obyvateľstvu Univerzitná knižnica. Je to skutočne neúnosná situácia a rozhodne nám neslúži ku cti, že na takú dôležitú kultúrnu ustanovizeň nie sme schopní vyčleniť dostatočné prostriedky. V navrhovanej sume je záruka, že na jeseň 2004 by sa sfunkčnila podstatná časť Univerzitnej knižnice. Navrhovaná suma 5 mil. Sk aspoň čiastočne vyrovnáva náš dlh voči krajanom v zahraničí, ktorých národnú identitu skutočne hriešne zanedbávame a ak sa porovnáme s okolitými krajinami, sme skutočne veľmi pozadu. A čo sa týka rýchlostnej komunikácie Košice - Miškolc, ide približne o 18 km komunikácie. Jej výstavbou by sa celý východoslovenský región prepojil jednak s európskou diaľničnou sieťou a jednak by a výrazne zlepšilo aj jeho prepojenie s Bratislavou, Viedňou i so západnou Európou. Vzhľadom na blízky vstup Slovenska do Európskej únie a perspektívny vstup aj do schengenského systému si myslím, že je to najrýchlejšia a najlacnejšia možnosť ako podporiť tento región aj z dopravného hľadiska. Tretí pozmeňujúci návrh. V prílohe č. 7, účelové prostriedky rozpočtových kapitol na rok 2004 v kapitole Ministerstvo práce, sociálnych vecí a rodiny Slovenskej republiky v časti štátom platené poistné na starobné a invalidné poistenie za zákonom určené skupiny osôb je uvedená suma 5 748 019 000 Sk. Navrhujem znížiť uvedenú sumu o 359 mil. Sk a usporené prostriedky v plnej výške presunúť do rozpočtovej kapitoly Ministerstva dopravy, pôšt a telekomunikácií Slovenskej republiky, časť výstavba diaľnic a rýchlostných ciest kapitálové výdavky, na výstavbu slovenskej časti rýchlostnej komunikácie Košice - Miškolc. Odôvodnenie. V návrhu rozpočtu Sociálnej poisťovne na rok 2004 časť príjmy celkom bod a) poistné, z toho štát, je uvedená suma 5 389 019 000 korún. V prílohe č. 7 účelové prostriedky rozpočtových kapitol na rok 2004 v kapitole Ministerstvo práce, sociálnych vecí a rodiny Slovenskej republiky v časti štátom platené poistné na starobné a invalidné poistenie za zákonom určené skupiny osôb je uvedená suma 5 748 019 000 korún. To predstavuje rozdiel 359 mil. korún. Domnievam sa, že je to skrytá rezerva, a preto ju navrhujem použiť tak, ako som uviedol. Ďakujem vám za pozornosť. (Potlesk.)